Tannenbergminnesmerket

Tannenbergminnesmerket var et stort tysk minnesmerke som ble reist ved landsbyen Stębark (tysk: Tannenberg) i 1927, for å minnes slaget ved Tannenberg (1914). I slaget beseiret tyske styrker en overlegen russisk invasjonsarmé og sikret at Øst-Preussen fortsatte å være tysk i ennå 30 år. I 1934 ble kisten til seierherren fra slaget, rikspresident Paul von Hindenburg, plassert i monumentet. Da russerne på nytt invaderte Øst-Preussen i 1945, sprengte tyskerne monumentet og flyttet Hindenburgs kiste til Elisabethkirken i Marburg. Ruinene av monumentet ble fjernet av polakkene i 1952/53. Monumentet bestod av 8 20 meter høye tårn, med en ringmur mellom. Tårnene hadde forskjellige funksjoner: Inngangs-, verdenskrigs-, Øst-Preussen-, fane-, Hindenburg- (der Hindenburgs kiste var plassert), soldat- (med utsiktsplattform), vigslings- og feltherretårn. Rundt minnesmerket ble det anlagt en park, og inne i borggården lå den ukjente soldats grav.